'हामीलाई माफ गर, इनिस्टा’
आन्द्रेस इनिस्टा लजालु गाउँले केटा थिए, जसलाई आफ्ना आमाबुबा सधैं नजिक चाहिन्थ्यो । तर यिनै खेलाडी विश्व फुटबलका एक सफल र महान् खेलाडी बने । जतिबेला उनले खेल्न थाले, त्यतिबेला उनको खेल हेरेर अहिलेको स्थिति आत्मसात् गर्नेछ भन्नेमा कुनै शंका थिएन ।
बार्सिलोना — आन्द्रेस इनिस्टा लजालु गाउँले केटा थिए, जसलाई आफ्ना आमाबुबा सधैं नजिक चाहिन्थ्यो । तर यिनै खेलाडी विश्व फुटबलका एक सफल र महान् खेलाडी बने । जतिबेला उनले खेल्न थाले, त्यतिबेला उनको खेल हेरेर अहिलेको स्थिति आत्मसात् गर्नेछ भन्नेमा कुनै शंका थिएन । सोमबार मात्रै उनी ३६ वर्षका भए । उनले बार्सिलोनाका लागि १६ वर्ष खेले । उनले खेलेको समयलाई बार्सिलोनाको इतिहासमै सबैभन्दा सफल मानिन्छ ।त्यसक्रममा बार्सिलोनाले नौपल्ट स्पेनी लिग उपाधि मात्र जितेन, चारपल्ट युरोपेली च्याम्पियन्स लिग पनि हात पारेको थियो । किशोर इनिस्टाले खेलेको पहिलोपल्ट देख्दा पेप ग्वार्डिओला पनि चकित परे र भनिहाले, ‘यो केटोले हामी सबैलाई संन्यास लिन बाध्य पार्नेछ ।’ स्पेनी टिमका प्रशिक्षक रहेका लुइस इनरिके भने मध्यपंक्तिका यी जादुयी खेलाडी इनिस्टालाई ह्यारी पोटरको तुलना गर्दै उनको खुबै प्रशंसा गर्थे ।स्पेनका लागि पनि इनिस्टाको प्रदर्शनमा कमी रहेन । सन् २०१० मा स्पेनले अतिरिक्त समयमा नेदरल्यान्ड्सलाई हराएर पहिलोपल्ट विश्वकप जितेको थियो र फुटबल विरासतका लागि धनी स्पेनले यो खेलमा जितेको पहिलो ठूलो सफलता पनि थियो । त्यसमा निर्णायक गोल गर्ने खेलाडी उनी नै थिए । दक्षिण अफ्रिकाका जोहानेसबर्ग सकर सिटी स्टेडियममा प्राप्त त्यो जितले स्पेनी फुटबल इतिहासलाई सधैंका लागि परिवर्तन गरेको थियो र उनले सबैको प्रशंसा बटुले ।त्यसैले त जति जतिबेला बार्सिलोनाले रियल म्याड्रिड र इस्पनयोल जस्ता विरोधी टिमको मैदानमा खेल्ने गर्छ, त्यतिबेला पनि पुराना प्रतिद्वन्द्वीता बिर्सेर तिनका समर्थकले उठेर इनिस्टाको अभिवादन गर्ने गर्छन् । विश्वकप फाइनलमा गरेको त्यो गोल उनको खेलजीवनको सबैभन्दा निर्णायक मोड थियो नै, त्यो भन्दा पनि ठूलो त उनले त्यस क्रममा गोललाई समर्पण गरेको क्षण पनि थियो । इनिस्टाले त्यो गोल एक फाइनलको एक वर्षअगाडि मात्र मृत्यु भएका डानी जारक्वेप्रति समर्पित गरेका थिए ।त्यो क्षणले कसको मात्र मन छोएन र ? जारक्वे अचानक सबैलाई स्तब्ध पार्दै मृत्युवरण गरेका थिए । इनिस्टा आफैं प्रतियोगिता अगाडि एकपछि अर्को चोटको शृंखला बोकेर मानसिक दबाबमा थिए । उनी कति धेरै मानसिक रूपमा कमजोर थिए भने आफ्नो आमाबुबालाई आफ्नो नजिक सुत्न भन्थे, जसरी आफू १० वर्ष छँदासम्म सुत्नु अगाडि तिनै आमाबुबा आफ्नो नजिक चाहिन्थ्यो । यो बानी बार्सिलोनाको एकेडेमी जानुअघिसम्म कायम नै थियो ।आफ्ना प्रशिक्षक ग्वार्डिओला र केही साथी चिकित्सकको मद्दतले उनी यो मानसिक दबाबबाट बल्लतल्ल मुक्त हुन सफल रहे । आखिरमा तिनै इनिस्टाले प्रशिक्षकका रूपमा बार्सिलोना पहिलोपल्ट सम्हाल्दा आत्तिएका ग्वार्डिओलालाई मानसिक रूपमा दह्रो हुन सहयोग गरेका थिए । त्यो सिजन बार्सिलोनाले च्याम्पियन्स लिगको उपाधि नै जित्यो, फाइनल पुग्नु अगाडि इनिस्टाले इन्ज्युरी समयमा चेल्सीविरुद्ध निर्णायक र उत्कृष्ट गोल गरेका थिए ।त्यो कति सनसनीपूर्ण र रोमाञ्चक क्षण थियो भने त्यसको ९ महिनापछि बार्सिलोनामा नयाँ जन्मदर अचानक ५० प्रतिशतले बढेको थियो । गत साता त्यही गोल अवसरको खुसी मनाउन उनले त्यतिबेला जन्मेका केही बच्चाहरू भेटेका थिए । सर्जियो रामोसले इनिस्टा वास्तवमै कस्ता छन् भनेर खुबै सटिक टिप्पणी गरेका छन् । उनी भन्थे, ‘प्रत्येक आमाले आफ्नी छोरीको प्रेमिका जस्तो हुनुपर्छ भनेर सोच्छिन्, इनिस्टा ठ्याक्कै त्यस्तै छन् ।’सन् २०१८ मा बार्सिलोना र स्पेनका लागि केही अविस्मरणीय क्षण बिताएर उनी लागे जापानतिर । उनले त्यहाँ भिसेल कोबेका लागि खेले । अहिले पनि खेलिरहेका छन् । त्यहाँ उनको छवि छ, नयाँ पुस्ताका खेलाडीलाई उनकै जस्तो जीवन पछ्याउन लायक व्यक्तित्वको । इनिस्टा भन्छन्, ‘म नयाँ युवा खेलाडीसँग आफ्नो अनुभव साट्न चाहन्छु । यो मेरो जिम्मेवारी पनि हो । त्यसै त म जापान आएको पनि हो । म नियमित नयाँ खेलाडीसँग कुराकानी गरिरहेको हुन्छु ।’इनिस्टाको यस्तो अद्वितीय खेलजीवनमा एउटा तथ्य भने अपुग छ । त्यो हो, प्रतिष्ठित बालोन डे’अर पुरस्कार । जतिबेला उनले बार्सिलोना छोड्ने निर्णय गरेका थिए, त्यति बेला बालोन डे’अर प्रदान गर्ने फ्रान्स फुटबलले पछुतो पनि मानेको थियो । यसक्रममा माफी पनि मागेको थियो । फ्रान्स फुटबललाई खासमा आफूले गल्ती गरेको अनुभव पनि थियो । त्यसैले उसले सम्पादकीयमा लेखेको थियो, ‘हामीलाई माफ गर, इनिस्टा ।’ आन्द्रेस इनिस्टाको जन्म सन् १९८४ को मे ११ मा भएको थियो । जन्मदिनको अवसरमा रोयटर्सले उनको खेलजीवन एकपल्ट फेरि फर्केर हेर्ने प्रयास गरेको छ । कस्ता थिए त यी खेलाडी ?